Bertel Haarder (V), 2002-03-21:
Beslutningsforslaget indeholder mange gode ting, som regeringen er enig i.
Mange af forslagene har lighed med forslag i regeringens udspil af 5. marts.
Regeringen er således enig med forslagsstillerne i følgende punkter: For det første, at der skal indføres individuelle integrationskontrakter mellem den enkelte nye borger og kommunen inden for rammerne af introduktionsprogrammet for nyankomne. Det har vi fremsat et lovforslag om, som vi lige har behandlet. Dernæst, at der skal oprettes regionale centre til kompetenceafklaring, så vi kan få afklaret vore nye borgeres kvalifikationer og få dem i gang med arbejde eller relevant videreuddannelse.
For det tredje, at der skal skabes bedre mulighed for, at danskundervisningen kan foregå på arbejdspladsen eller i kombination med et job.
For at fjerde, at der skal gives bedre information om mulighederne for at blive iværksætter.
For det femte, at der skal arbejdes for integration på de offentlige arbejdspladser, så medarbejderskaren kommer til at afspejle befolkningssammensætningen.
Og for det syvende, at kvaliteten af friskolernes undervisning skal sikres, så alle børn lærer de grundlæggende faglige færdigheder, som er nødvendige i det danske samfund og forberedes til et samfund med frihed og folkestyre.
Det sidste er på vej til Folketinget i form af et lovforslag.
Alle disse tanker står centralt i regeringens eget integrationsudspil.
Vi er indstillet på at drøfte tankerne videre med andre partier, som har den samme opfattelse, og er glade for dette indspil fra Socialdemokratiet.
Nogle emner som f.eks. styrkelse af indsatsen mod tvangsægteskaber og familierelateret vold har vi allerede haft forhandlinger med Socialdemokratiet og andre partier om i forbindelse med fordelingen af satspuljemidlerne.
Det kom der nogle gode ting ud af, bl.a. de 10 mio. kr. til hjælp for unge, der er kommet i klemme i tvangsægteskaber.
Socialdemokratiet foreslår, at der afsættes midler til at styrke efteruddannelsen af de kommunale ledere og medarbejdere på integrationsområdet.
Det var et af de forslag, som regeringen tog op i forbindelse med satspuljeforhandlingerne, men der var ikke tilslutning til det, eller der var ikke penge nok til det.
Vi tager spørgsmålet op igen, når vi skal drøfte satspuljefordelingen for 2003, og det skal vi jo snart.
Selv om beslutningsforslaget og regeringens integrationsudspil indeholder forskellige formuleringer, synes jeg, at lighederne gør, at der er et virkelig godt grundlag for dialog.
Det er på høje tid, vi får bred enighed om en positiv og konstruktiv integrationspolitik
, så vores
nye borgere kan blive ligeværdige og respekterede deltagere i samfundet.
Jeg vil ikke gå nærmere ind på samtlige elementer i beslutningsforslaget.
Jeg vil nøjes med at konstatere, at en række af elementerne kan vi være med til; der er også elementer, som regeringen ikke kan tilslutte sig. Der er selvfølgelig også noget gammel vin på nye flasker i forslaget, forstået som tiltag, som allerede er iværksat.
Men jeg synes, der er grund til at sige tak for udspillet.
Vi har i regeringen spillet ud den 5. marts, vi kommer
med lovforslag om en række af disse ting senere hen, når integrationsloven skal revideres, og vi håber, at vi kan få bred tilslutning, og takker som sagt for forslaget, som behandles her i dag.